[{"text_idx": "#000000", "text": "Cinio 'Dolig a chacen ben-blwydd"}, {"text_idx": "#000002", "text": "Cafodd pob un eu geni ar 25 Rhagfyr."}, {"text_idx": "#000003", "text": "Ydy hi'n fendith neu'n felltith i ddathlu pen-blwydd ar ddydd Nadolig? Dyma brofiadau rhai sydd ond yn rhy gyfarwydd a\u0302 gorfod dathlu eu diwrnod arbennig ar ddiwrnod sy'n arbennig i bawb arall hefyd!"}, {"text_idx": "#000004", "text": "Rwy'n cofio deffro tua 6 fore dydd Nadolig 1987 a sylweddoli fod y babi ar y ffordd ddau ddiwrnod yn gynnar. Mewn a\u0302 fi i'r bath ar o\u0302l deffro Sioned oedd yn 7 oed a Carys yn 4 oed er mwyn i fi gael eu gweld yn agor anrhegion Sio\u0302n Corn cyn i fi fynd mewn i'r ysbyty."}, {"text_idx": "#000005", "text": "Yn ffodus roedd Mamgu'n aros gyda ni dros y Nadolig a fe adawon ni hi i ofalu am y merched a'r twrci!"}, {"text_idx": "#000006", "text": "Trwy lwc roeddwn i wedi paratoi'r llysiau y diwrnod cynt. Cyrraedd yr ysbyty erbyn 6:45 a Lisa fach yn cyrraedd erbyn 7 yn pwyso 9 pwys 3 owns. Hi oedd y babi cyntaf i gael ei eni yn Ysbyty Dwyrain Morgannwg y Nadolig hwnnw ac fe gafodd VIP treatment a'i rhoi mewn crud crand iawn!"}, {"text_idx": "#000007", "text": "Disgrifiad o\u2019r llun, Lisa fach yn cael y sylw i gyd am fod y babi cyntaf i gael ei geni fore Nadolig yn Ysbyty Dwyrain Morgannwg"}, {"text_idx": "#000008", "text": "Aeth Pens, fy ngw\u0302r adre tua 8 a dod no\u0302l am 10 gyda Sioned, Carys a Mamgu i weld y babi bach newydd. Erbyn hynny ro'n i wedi gwisgo'n barod i ddod adre!"}, {"text_idx": "#000009", "text": "Felly fues i'n lwcus iawn i gael mynd adre mewn da bryd i gael fy nghinio a mwynhau Nadolig bythgofiadwy gyda'r teulu i gyd!"}, {"text_idx": "#000010", "text": "Dydd Nadolig, mae'n amlwg, yw uchafbwynt y flwyddyn i fi!"}, {"text_idx": "#000011", "text": "Ar o\u0302l deffro, dwi'n agor fy nghardiau pen-blwydd, wedyn ar o\u0302l brecwast ry'n ni gyd yn agor ein anrhegion Dolig ac ar o\u0302l cinio, mae fy anrhegion pen-blwydd yn ymddangos! (Fi yw'r un sydd fel arfer yn golchi'r llestri'n syth ar o\u0302l cinio, er mwyn gallu agor mwy o anrhegion yn gynt!)"}, {"text_idx": "#000012", "text": "Felly mae'n ddiwrnod prysur iawn o agor lot o anrhegion!"}, {"text_idx": "#000013", "text": "Ma'n rhaid fi ddweud mod i'n ffodus iawn - mae fy nheulu a'n ffrindiau'n hael iawn yn rhoi anrhegion Nadolig a phen-blwydd! Mae'n fis drud iawn iddyn nhw..."}, {"text_idx": "#000014", "text": "Disgrifiad o\u2019r llun, Roedd Sia\u0302n a Lisa wedi cael dod adref mewn pryd i gael bwyta cinio Nadolig, ac i fwynhau'r diwrnod gyda'r chwiorydd mawr, Carys a Sioned"}, {"text_idx": "#000015", "text": "Y peth anodda' o gwmpas Nadolig yw i drefnu parti pen-blwydd gan bo' pawb mor brysur gyda'u parti\u0308on Nadolig. Ond ma 'na perks hefyd..."}, {"text_idx": "#000016", "text": "Yn ystod yr haf un flwyddyn, ges i feic newydd sbon. Wedodd mam a dad taw anrheg pen-blwydd cynnar oedd e, ond erbyn y Nadolig roedden nhw di anghofio'n llwyr! (Shhh! Paid a\u0302 dweud wrthyn nhw!)"}, {"text_idx": "#000017", "text": "Fel mae ei henw yn ei awgrymu, cafodd Eileen Noel Jones ei geni ddydd Nadolig, yn 1928. Cafodd ei geni ym Mrynrefail, ond mae hi bellach yn byw ym Mryngwran. Pan roedd hi'n blentyn, roedd diwrnod Nadolig a'i phen-blwydd yn un arbennig iawn."}, {"text_idx": "#000018", "text": "\"Roeddwn i'n cael anrheg pen-blwydd gan Mam a Tada, ond wrth gwrs, y dyddiau hynny, doedd ganddon ni ddim llawer o bres, felly doedd yr anrheg ddim yn werthfawr iawn. Ond roedden ni'n cael Nadolig ardderchog bob blwyddyn."}, {"text_idx": "#000019", "text": "\"Dyddiau yma, tydw i ddim yn poeni rhyw lawer. Mae gen i bump o blant, 9 o wyrion a 9 a hanner o or-wyrion (mae'r babi ar y ffordd fis Chwefror!). Felly bydda i'n treulio'r diwrnod mawr adref, ond yn mynd i dy\u0302'r ferch ddydd San Steffan, ac yn gweld bron pawb bryd hynny."}, {"text_idx": "#000020", "text": "\"Dwi'n cael lot gormod o anrhegion ganddyn nhw - mae'n nhw'n fy sbwylio i, a dwi'n cael amser gwych gyda nhw i gyd!\""}, {"text_idx": "#000022", "text": "\"Pan o'n i'n hogyn, roedd y diwrnod fel roedd o i bawb arall - yn brysur iawn iawn, a digon o fwrlwm. Dolig oedd yn prif bwynt wrth gwrs, ond doedd y pen-blwydd ddim yn cael ei anghofio."}, {"text_idx": "#000023", "text": "\"Roedd wastad rhyw draddodiad ganddon ni mod i'n agor fy anrhegion pen-blwydd i gyntaf a wedyn pawb arall yn agor presanta' yn o\u0302l oedran, ar o\u0302l brecwast."}, {"text_idx": "#000024", "text": "\"Yr unig wahaniaeth, ddudwn i, oedd mod i wastad yn meddwl bod gan bob cacen pen-blwydd Sio\u0302n Corn ar ei ben o!"}, {"text_idx": "#000025", "text": "\"Ers i ni briodi, 'da ni wedi cadw'r un traddodiad. Mae'r wraig a'r plant yn sicrhau mod i'n agor fy mhresanta' pen-blwydd i gyntaf, wedyn brecwast ac i'r capel, ac agor y presanta' 'Dolig wedyn. Y 'Dolig ydy'r peth pwysicaf, wastad - dydy'r pen-blwydd ddim yn cael sylw ar ei ben ei hun. Ond tydi o byth yn cael ei anghofio chwaith!"}, {"text_idx": "#000026", "text": "\"Dwi'n cael ambell i anrheg gan ffrindiau sydd i fod ar gyfer pen-blwydd a'r Nadolig - mae'n debyg eu bod nhw 'wedi gwario mwy arno fo'... dwi'm yn siw\u0302r os ydw i'n credu hynny 'de...!"}, {"text_idx": "#000027", "text": "\"Dwi erioed wedi teimlo fel taswn i'n colli allan, achos mae o'n fwy o barti nag os faswn i'n cael parti pen-blwydd yn unig - mae pawb yn cael dathlu!\""}, {"text_idx": "#000028", "text": "Prif StraeonHS2: 'Rhaid i Gymru fynnu ei chyfran o arian'Cyhoeddwyd1 awr yn o\u0302lBalchder teulu o Gymru dros gyflwyno Cyfraith JadeCyhoeddwyd7 awr yn o\u0302lDau fachgen yn yr ysbyty gydag 'anafiadau ta\u0302n gwyllt'Cyhoeddwyd2 awr yn o\u0302l"}, {"text_idx": "#000031", "text": "Dau fachgen yn yr ysbyty gydag 'anafiadau ta\u0302n gwyllt'"}]